Projekto

lyginamasis variantas

LIETUVOS RESPUBLIKOS

INVESTICIJŲ ĮSTATYMO NR. VIII-1312 2, 12, 13 STRAIPSNIŲ PAKEITIMO IR ĮSTATYMO PAPILDYMO 91 STRAIPSNIU

ĮSTATYMAS

2014 m. d. Nr.

Vilnius

1 straipsnis. 2 straipsnio pakeitimas

1. Papildyti 2 straipsnį nauja 14 dalimi:

„14. Pramonės parkas – Lietuvos Respublikos teritorijų planavimo įstatymo nustatyta tvarka teritorijų planavimo dokumentuose numatyta teritorija, skirta daugiau kaip vienam investicijų projektui įgyvendinti, kurioje už pramonės parko veiklos organizavimą atsakingas pramonės parko operatorius.“

2. Papildyti 2 straipsnį nauja 15 dalimi:

„15. Pramonės parko operatorius – valstybės narės pilietis, kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, valstybėje narėje įsteigtas juridinis asmuo, kita organizacija ar jų padalinys, vadovaudamasis pramonės parko plėtros planu pramonės parke organizuojantis ūkinę komercinę veiklą. Pramonės parko operatoriumi negali būti pramonės parko įmonė.“

3. Papildyti 2 straipsnį nauja 16 dalimi:

„16. Pramonės parko įmonė – pagal su pramonės parko operatoriumi sudarytą žemės sklypų subnuomos ir aptarnavimo paslaugų teikimo sutartį pramonės parke ūkinę komercinę veiklą vykdantis valstybėje narėje įsteigtas juridinis asmuo, kita organizacija ar jų padalinys.“

4. Papildyti 2 straipsnį nauja 17 dalimi:

„17. Valstybė narė – kaip apibrėžta Lietuvos Respublikos paslaugų įstatyme“.

5. Buvusias 2 straipsnio 14, 15, 16, 17 ir 18 dalis laikyti atitinkamai 18, 19, 20, 21 ir 22 dalimis:

„14. 18. Inovacija – naujų technologijų, idėjų, metodų kūrimas ir komercinis pritaikymas pateikiant rinkai naujus arba patobulintus produktus ir procesus.

15. 19. Viešojo ir privataus sektorių partnerystė – valstybės arba savivaldybės institucijos ir privataus subjekto įstatymuose nustatyti bendradarbiavimo būdai, kuriais valstybės arba savivaldybės institucija perduoda jos funkcijoms priskirtą veiklą privačiam subjektui, o privatus subjektas investuoja į šią veiklą ir jai vykdyti reikalingą turtą, už tai gaudamas įstatymų nustatytą atlyginimą. Viešojo ir privataus sektorių partnerystės būdus nustato šis, Lietuvos Respublikos koncesijų ir kiti įstatymai.

16. 20. Valdžios ir privataus subjektų partnerystė – viešojo ir privataus sektorių partnerystės būdas, kai privatus subjektas valdžios ir privataus subjektų partnerystės sutartyje nustatytomis sąlygomis investuoja į valdžios subjekto funkcijoms priskirtas veiklos sritis ir šiai veiklai vykdyti reikalingą valstybės arba savivaldybės turtą ir vykdo tose srityse šiame įstatyme nustatytą veiklą, už kurią privačiam subjektui atlyginimą moka valdžios subjektas.

17. 21. Valdžios subjektas – savivaldybės tarybos sprendimu – savivaldybės vykdomoji institucija, kai privačiam subjektui perduodama savivaldybės funkcijoms priskirta veikla; Lietuvos Respublikos Vyriausybės sprendimu – įgaliota valstybės institucija ar įstaiga, kai privačiam subjektui perduodama centrinės valdžios funkcijoms priskirta veikla.

18. 22. Strateginis technologinės plėtros objektas – ypač patikimo elektros energijos tiekimo teritorija, Lietuvos Respublikos Vyriausybės nutarimu pripažinta strateginiu technologinės plėtros objektu pagal šiuos kriterijus:

1) šioje teritorijoje elektros energijos tiekimo patikimumo lygis užtikrintas elektros tiekimo iš ne mažiau kaip trijų nepriklausomų maitinimo šaltinių 110 kV įtampos elektros energijos perdavimo tinkle;

2) šioje teritorijoje galima duomenų apdorojimo, interneto serverių paslaugų (prieglobos) ir susijusi veikla.“

2 straipsnis. Įstatymo papildymas 91 straipsniu

Papildyti Įstatymą 91 straipsniu:

„91 straipsnis. Pramonės parko steigimas, jame veikiančių ūkio subjektų veikla ir investavimas pramonės parke

1. Pramonės parko steigimo tikslas – šalies ūkio konkurencingumo didinimas, darbo vietų kūrimas ir Europos Sąjungos standartus ir aplinkosaugos reikalavimus atitinkančių veiklų pramonės, logistikos ir paslaugų srityse skatinimas.

2. Pramonės parko steigimas inicijuojamas savivaldybės tarybos sprendimu.

3. Tam, kad teritorija galėtų tapti pramonės parku, savivaldybės taryba turi užtikrinti, kad tokia teritorija atitiktų šias privalomas sąlygas tokiu eiliškumu:

1) teritorija būtų numatyta teritorijų planavimo dokumentuose;

2) tokios teritorijos ribas nustatytų Lietuvos Respublikos Vyriausybė;

3) tokios teritorijos vystymo projektui Seimo ar Vyriausybės nutarimu būtų suteiktas valstybei svarbaus ekonominio projekto statusas;

4) Lietuvos Respublikos Vyriausybės įgaliota institucija būtų patvirtinusi suderintą su savivaldybės taryba pramonės parko plėtros planą.

4. Privatiems subjektams priklausantys žemės sklypai į teritoriją gali būti įtraukiami gavus privačios žemės sklypų savininkų sutikimą, jeigu tie žemės sklypai atitinka Vyriausybės ar jos įgaliotos institucijos nustatytus reikalavimus.

5. Pramonės parko plėtros plane turi būti nurodomi plėtros plano tikslai, uždaviniai, vertinimo kriterijai ir jų reikšmės, taip pat nustatyta:

1) pramonės parke numatomos ūkinės komercinės veiklos rūšys;

2) investavimo pramonės parke skatinimo būdai;

3) pramonės parko sklypų parinkimo ir naudojimo ypatumai (sklypai infrastruktūrai, verslo vystymui ir kt.);

4) pramonės parko efektyvumo kriterijai;

5) pramonės parko plėtros priemonės;

6) Lietuvos Respublikos įstatymų nustatytos pramonės parko steigėjo (savivaldybės) numatomos sudaryti pramonės parke veikiantiems ūkio subjektams specialios investavimo, verslo ir kitos sąlygos;

7) kita informacija.

6. Kai teritorija atitinka visas šio straipsnio 3 dalyje nustatytas pramonės parkui privalomas sąlygas, savivaldybės taryba priima sprendimą dėl pramonės parko įsteigimo, pramonės parko veiklos termino ir jo pakeitimo sąlygų ir atsakingo organizatoriaus (savivaldybės institucijos ar įstaigos) paskyrimo savivaldybės nustatyta tvarka.

7. Pramonės parko veikla organizuojama ir investavimas pramonės parke atliekamas vadovaujantis konkrečiam pramonės parkui parengtu plėtros planu, kurį tvirtina Lietuvos Respublikos Vyriausybės įgaliota institucija.

8. Įsteigus pramonės parką, atsakingas organizatorius organizuoja pramonės parko operatoriaus atranką. Pramonės parko operatorius yra atrenkamas ir skiriamas viešo konkurso tvarka, vadovaujantis Lietuvos Respublikos civilinio kodekso nuostatomis.

9. Pramonės parko operatoriaus veikla, teisės ir pareigos, atsakomybė, sprendimų priėmimas, atlygis už veiklą ir kitos sąlygos nustatomos pramonės parko steigėjo (savivaldybės) ir pramonės parko operatoriaus sutartyje. Sutartyje nustatomos šios pagrindinės sąlygos:

1) pramonės parko operatoriaus teikiamų paslaugų pobūdis ir mastas, kokybiniai reikalavimai;

2) sutartyje nurodytų paslaugų teikimo pradžios terminas ir jo atidėjimo sąlygos, darbų atlikimo terminai, jų pratęsimo sąlygos;

3) pramonės parko operatoriaus prievolių įvykdymo užtikrinimo būdai;

4) pramonės parko operatoriaus atlygis ar kitas užmokestis už jo teikiamas paslaugas;

5) pramonės parko operatoriaus santykiai su pramonės parko įmonėmis, organizuojant ūkinę komercinę veiklą pramonės parke;

6) pramonės parko operatoriaus atsakomybė už prisiimtų įsipareigojimų neįvykdymą;

7) sutarties šalių teisės į turtą, t. y. pramonės parko operatoriui perduoto valdyti ir naudoti valstybės ir (ar) savivaldybės turto valdymo ir naudojimo sąlygos;

8) įsipareigojimas pramonės parko operatoriui sudaryti jam perduoto valdyti ir naudoti valstybės ir (ar) savivaldybės turto draudimo sutartis;

9) sutarties šalių atsiskaitymų ir mokėjimų tvarka ir sąlygos;

10) savivaldybės teisės kontroliuoti pramonės parko operatoriaus įsipareigojimų vykdymą, susitarimo dėl įsipareigojimų vykdymo vertinimo ir informacijos teikimo realizavimo tvarka;

11) sutarties terminas;

12) sutarties keitimo ir nutraukimo sąlygos;

13) ginčų sprendimo tvarka.

10. Pramonės parko operatoriui valstybės ir savivaldybės žemės sklypai pramonės parko teritorijoje išnuomojama Lietuvos Respublikos žemės įstatymo nustatyta tvarka. Privačios žemės sklypai pramonės parko operatoriui gali būti išnuomojami Lietuvos Respublikos civilinio kodekso nustatyta tvarka. Pramonės parko operatorius turi teisę pagal valstybinės ir (ar) savivaldybės žemės nuomos sutartyje nustatytus reikalavimus ir sąlygas subnuomoti pramonės parko operatoriui išnuomotus valstybinės ir (ar) savivaldybių žemės sklypus (jų dalis) pramonės parko įmonėms.

11. Pramonės parko teritorijoje gali veikti pramonės parko operatorius, pramonės parko įmonės. Kiti ūkio subjektai, kaip jie apibrėžti Lietuvos Respublikos konkurencijos įstatyme, veikę šioje teritorijoje iki joje įsteigiant pramonės parką gali tęsti veiklą su pramonės parko operatoriumi sudarę sutartį dėl aptarnavimo paslaugų tokiems ūkio subjektams teikimo.

12. Valstybės (savivaldybės) nuosavybės statiniai ir infrastruktūros objektai, esantys pramonės parke, gali būti išnuomoti, perduoti naudotis panaudos pagrindais arba parduoti pramonės parko operatoriui Lietuvos Respublikos įstatymų nustatyta tvarka.“

3 straipsnis. 12 straipsnio pakeitimas

Pakeisti 12 straipsnio 2 dalies 5 punktą ir jį išdėstyti taip:

„5) investuojama į laisvąsias ekonomines zonas, mokslo ir technologijų parkus, pramonės parkus;“

4 straipsnis. 13 straipsnio pakeitimas

Pakeisti 13 straipsnio 1 dalies 9 punktą ir jį išdėstyti taip:

„9) infrastruktūra (iki investuotojui suteikto sklypo ribų) įrengiama ir (ar) sutvarkoma valstybės (savivaldybės) lėšomis Lietuvos Respublikos Vyriausybės ar jos įgaliotos institucijos nustatyta tvarka. Laisvosiose ekonominėse zonose, pramonės parkuose investuotojui pageidaujant gavus laisvosios ekonominės zonos valdymo bendrovės, pramonės parko operatoriaus sutikimą, kuris duodamas, jei investuotojo pageidavimas atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 81 straipsnyje įtvirtintus valstybės turto valdymo, naudojimo ir disponavimo juo principus, infrastruktūra laisvojoje ekonominėje zonoje, pramonės parke (iki investuotojui suteikto sklypo ribų) įrengiama ir (ar) sutvarkoma investuotojo lėšomis teisės aktų nustatyta tvarka.“

5 straipsnis. Pasiūlymas Lietuvos Respublikos Vyriausybei

Lietuvos Respublikos Vyriausybė ir jos įgaliotos institucijos iki 2015 m. kovo 1 d. priima šiam įstatymui įgyvendinti reikalingus teisės aktus.

6 straipsnis. Įstatymo įsigaliojimas ir įgyvendinimas

1. Šis įstatymas, išskyrus 5 straipsnį, įsigalioja 2015 m. lapkričio 1 d.

2. Šio įstatymo 2 straipsnyje išdėstyto Lietuvos Respublikos investicijų įstatymo 91 straipsnio 3 dalies privalomų sąlygų įvykdymo eiliškumo gali būti nesilaikoma, jeigu kai kurios iš privalomų sąlygų yra įvykdytos iki šio įstatymo įsigaliojimo dienos.

3. Šio įstatymo 2 straipsnyje išdėstyta Lietuvos Respublikos investicijų įstatymo 91 straipsnio 4 dalies nuostata dėl privačių sklypų atitikimo Vyriausybės ar jos įgaliotos institucijos nustatytiems reikalavimams netaikoma tiems pramonės parkams, kurių teritorijų planavimo dokumentai buvo patvirtinti iki šio įstatymo įsigaliojimo. Šio įstatymo 2 straipsnyje išdėstyta Lietuvos Respublikos investicijų įstatymo 91 straipsnio 4 dalies nuostata dėl privačios žemės sklypo savininko sutikimo netaikoma tiems teritorijų planavimo dokumentams, kurie buvo patvirtinti iki šio įstatymo įsigaliojimo.

Skelbiu šį Lietuvos Respublikos Seimo priimtą įstatymą.

Respublikos Prezidentas